
ABSTRACT
Armonizarea legislaţiei naţionale cu legislaţia comunitară este un proces complex de aliniere a legislaţiilor statelor/statelor candidate la normele dreptului comunitar. Armonizarea legislativă este necesară pentru transpunerea în practică a principiilor democraţiei şi statului de drept care stau la baza arhitecturii comunitare, pentru asigurarea  implementării politicilor UE, a bunei funcţionări a pieţei unice şi a economiilor statelor membre. 


Armonizarea legislativă cuprinde trei elemente obligatorii: transpunere legislativă, implementare şi urmărirea aplicării. 


Transpunerea legislativă constă în adoptarea, de către autorităţile competente, a măsurilor legislative, regulamentare sau administrative obligatorii în scopul introducerii în sistemul de drept naţional a obligaţiilor, drepturilor şi sarcinilor prevăzute de actele comunitare. Transpunerea presupune atât includerea prevederilor directivelor în cadrul legislaţiei naţionale, cât şi aplicarea de măsuri complementare (de exemplu amendarea, abrogarea sau revizuirea legislaţiei naţionale în vederea evitării eventualelor discrepanţe între aceasta şi legislaţia comunitară).


Implementarea şi urmărirea aplicării cuprind ansamblul metodelor adoptate de autorităţile naţionale competente în vederea asigurării conformităţii şi punerii în practică a legislaţiei armonizate.

Lucrarea prezintă în mod succint modul de transpunere a dreptului comunitar derivat în legislaţia internă a României.

I. CONSIDERAŢII GENERALE PRIVIND LEGISLAŢIA COMUNITARĂ

În principal, dreptul comunitar este format din legislaţia primară (tratatele), legislaţia secundară (regulamente, directive, decizii, recomandări etc.), convenţiile multilaterale deschise numai statelor membre ale Uniunii Europene, precum şi cele deschise unui număr mai mare de state la care statele membre ale Uniunii Europene/Comisia Europeană sunt părţi şi jurisprudenţa Curţii de Justiţie a Uniunii Europene.


▪ Actele juridice fundamentale – tratatele fondatoare, tratatele de modificare, tratatele de aderare încheiate în fiecare din cele 6 etape de extindere – sunt obligatorii în integralitatea lor pentru statele membre şi au aplicabilitate directă.

▪ Articolul 288 din Tratatul privind funcţionarea Uniunii Europene conţine nomenclatura oficială a actelor comunitare derivate (legislaţia secundară) 
:


“Articolul 288 
Pentru exercitarea competențelor Uniunii, instituțiile adoptă regulamente, directive, decizii, recomandări și avize. 
Regulamentul are aplicabilitate generală. Acesta este obligatoriu în toate elementele sale și se aplică direct în fiecare stat membru.

Directiva este obligatorie pentru fiecare stat membru destinatar cu privire la rezultatul care trebuie atins, lăsând autorităților naționale competența în ceea ce privește forma și mijloacele. 

Decizia este obligatorie în toate elementele sale. În cazul în care se indică destinatarii, decizia este obligatorie numai pentru aceștia. 

Recomandările și avizele nu sunt obligatorii.”

▪ Regulamentul este actul normativ comunitar “obligatoriu în toate elementele sale şi direct aplicabil în toate statele membre” (art.288 din Tratatul privind funcţionarea Uniunii Europene)


Spre deosebire de directive, regulamentele nu se transpun în legislaţia naţională a statelor membre. Din momentul intrării în vigoare, acestea produc efecte directe în ordinea juridică a fiecărui stat membru, asemenea unei legi interne, fiind necesară asumarea acestora ca atare de către instituţiile competente în domeniile reglementate.

Statelor membre le este interzisă orice acţiune legislativă prin intermediul căreia să introducă în dreptul intern prevederi ale regulamentelor comunitare, orice paralelism între normele naţionale şi dispoziţiile unui regulament fiind, de asemenea, interzis. 


Este permisă şi chiar recomandată, adoptarea de acte normative care să contribuie la aplicarea efectivă a regulamentului (de exemplu, acte normative prin care se înfiinţează o autoritate prevăzută de un regulament).

În concluzie, regulamentele sunt cele mai importante acte juridice care se adoptă de către instituţiile UE, întrucât acestea se aplică integral şi obligatoriu în toate statele membre, iar aplicabilitatea acestora este directă. 
Regulamentul este un act comunitar complet din punct de vedere juridic, cu aplicabilitate generală şi integrală, fiind interzisă aplicarea sa incompletă sau selectivă. 

▪ Directivele reprezintă a doua formă a legislaţiei comunitare cu efecte obligatorii. Acestea se adresează statelor membre (uneori tuturor, alteori numai anumitor state), fixând obiectivele ce trebuie atinse, dar lăsând autorităţilor naţionale competenţa de a identifica mijloacele de transpunere în practică. 

Directivele comunitare sunt obligatorii în ceea ce priveşte obiectivele care trebuie atinse şi intervalul de timp în care acestea trebuie realizate şi conferă statelor membre dreptul transpunerii specifice a acestora în legislaţia naţională proprie. Directivele intră în vigoare în 20 de zile de la publicare sau la data stipulată în conţinutul directivei; în general, termenul limită de transpunere a directivelor în legislaţia naţională de către statele membre este cuprins între 18 şi 24 de luni de la data publicării directivelor în Jurnalul Oficial.
Directiva are un efect direct, circumstanţiat de anumit condiţii. Astfel, în situaţia în care, în termenul fixat de directivă, statul membru nu adoptă măsuri de transpunere/adoptă măsuri necorespunzătoare, iar un resortisant este prejudiciat (condiţie cumulativă), acesta se poate adresa instanţelor naţionale/comunitare, prevalându-se fie de aplicarea greşită a directivei, fie de nerespectarea termenului de aplicare a acesteia.
▪ Deciziile-cadru se aseamănă, din punct de vedere al naturii juridice, directivelor comunitare, fiind obligatorii pentru statele membre destinatare doar în ceea ce priveşte rezultatul care trebuie obţinut. Stabilirea modalităţilor pentru atingerea rezultatului este lăsată la latitudinea statelor membre. 
Pe cale de consecinţă, aplicarea deciziilor-cadru implică adoptarea de acte normative naţionale de transpunere.

▪ Decizia este actul normativ comunitar obligatoriu în toate elementele sale pentru destinatari desemnaţi. Din punct de vedere al naturii juridice, decizia se aseamănă cu regulamentul, fiind însă obligatorie numai pentru statele cărora li se adresează. 
Instituţiile naţionale cu responsabilităţi în implementarea deciziilor din aria de competenţă proprie au obligaţia de a evalua fiecare decizie comunitară,  actele normative naţionale incidente în domeniu şi de a face propuneri în vederea aplicării directe a prevederilor acestora. 

Decizia este prin excelenţă un act comunitar cu destinatari desemnaţi (fie state membre, fie resortisanţi – identificaţi şi identificabili) şi conţine, în mod obligatoriu, atât scopul, cât şi mijloacele de atingere ale acestuia, având, ca şi regulamentul, aplicabilitate directă în dreptul intern.


▪ Opiniile şi recomandările sunt măsuri legale prin intermediul cărora instituţiile UE îşi prezintă punctele de vedere în faţa statelor membre sau chiar a persoanelor fizice/juridice, fără ca acestea să fie obligate să se conformeze soluţiei propuse de administraţia comunitară. Opiniile sunt oferite atunci când instituţiilor comunitare li se solicită exprimarea poziţiei faţă de o situaţie curentă/ un caz particular apărut pe teritoriul unui stat membru, în timp ce recomandările pot fi elaborate şi din proprie iniţiativă. 
Semnificaţia reală a opiniilor şi recomandărilor este de natură morală şi politică. Acestea nu se adoptă conform procedurii legislative obişnuite, prezentând numai poziţia instituţiei de la care emană.
 


II. TRANSPUNEREA LEGISLAŢIEI COMUNITARE ÎN LEGISLAŢIA ROMANIEI


1. Cadrul juridic necesar aplicării directe a regulamentelor comunitare


Pe lângă angajamentul implementării regulamentelor comunitare corespunzător ariei de competenţă, instituţiile din România au obligaţia de a evalua fiecare regulament, precum şi actele normative naţionale cu incidenţă în domeniu. 


În funcţie de rezultatele evaluării, acestea pot întreprinde următoarele demersuri:


- să propună abrogarea sau modificarea actelor normative naţionale care “dublează”, încalcă sau adaugă nepermis la prevederile unor regulamente comunitare, pentru eliminarea eventualelor paralelisme, încălcări ori piedici în calea aplicării directe a regulamentelor UE;


- să iniţieze/adopte măsuri legislative sau administrative fără de care nu este posibilă aplicarea directă a regulamentelor europene în ordinea juridică internă.


Departamentul pentru afaceri europene din cadrul Guvernului României (DAE) este punctul naţional de contact, care furnizează Comisiei Europene documentele şi informaţiile necesare referitoare la armonizarea legislaţiei naţionale cu legislaţia comunitară. 


Competenţe ale Departamentului în materie:

▪ actualizarea lunară a listei regulamentelor comunitare;


▪ monitorizarea lunară a îndeplinirii măsurilor naţionale de aplicare a prevederilor regulamentelor comunitare.

2. Transpunerea directivelor comunitare

Obiectivele transpunerii directivelor comunitare sunt următoarele:


- armonizarea deplină a dreptului intern cu dreptul comunitar, prin transpunerea completă, concretă şi la termen a prevederilor directivelor comunitare;


- reducerea deficitului de transpunere prin armonizarea completă a legislaţiei naţionale cu directivele în vigoare;

- prevenirea declanşării acţiunii în constatarea neîndeplinirii obligaţiei României de stat membru (art.258 din Tratatul privind funcţionarea Uniunii Europene
).


În vederea atingerii acestor obiective, este necesar ca:

- eforturile privind transpunerea să debuteze încă din faza de proiect a directivei;

- odată cu intrarea în vigoare a directivei, instituţia responsabilă să-şi asume oficial directiva, stabilind în acelaşi timp termene ferme şi realiste pentru elaborarea actelor normative de transpunere.


O directivă este considerată a fi transpusă în momentul notificării către Comisia Europeană a Măsurilor Naţionale de Execuţie.


Mecanismul de notificare a Măsurilor Naţionale de Execuţie
a. Temeiul juridic. Art.288 al Tratatului privind funcţionarea Uniunii Europene prevede faptul că directiva este obligatorie pentru statele membre cărora le este adresată în ceea ce priveşte rezultatul de atins, forma şi metodele pentru obţinerea acestuia rămânând la latitudinea statelor membre. 

De asemenea, fiecare directivă cuprinde un articol care stipulează atât data intrării în vigoare a actului comunitar, cât şi termenul în care statele membre au obligaţia de a transmite Comisiei Europene actele de transpunere. 

b. Măsurile Naţionale de Execuţie sunt actele normative prin care directivele comunitare sunt transpuse în dreptul intern. Acestea pot avea toate formele prevăzute de lege şi se publică în Monitorul Oficial al României. 

Validitatea unei Măsuri Naţionale de Execuţie este garantată de îndeplinirea următoarelor condiţii: 

▪ să aibă caracter oficial (să fie transmisă de statul român, prin intermediul Reprezentanţei permanente a României pe lângă UE ); 

▪ să fie completă (să fie aplicabilă pe întreg teritoriul statului suveran şi să vizeze aducerea la îndeplinire a tuturor prevederilor directivei transpuse). 

Notificarea se finalizează prin introducerea în Sistemul Electronic de Notificare (SEN), gestionat de către Secretariatul General al Comisiei Europene, a Măsurilor Naţionale de Execuţie. 
La acest sistem, au acces următoarele trei categorii de persoane autorizate: 

- managerul central - unica persoană care are dreptul de a valida informaţiile cuprinse în notificarea introdusă în sistem şi de a le transmite Comisiei Europene. Managerul central se află în cadrul Reprezentanţei permanente a României pe lângă UE.
- utilizatorii activi – persoanele abilitate să introducă informaţiile de notificare în sistem. Utilizatorii activi sunt persoanele desemnate din cadrul Departamentului pentru afaceri europene – Guvernul României. 

- utilizatorii pasivi – persoanele care au dreptul de a consulta datele din reţea (fără a putea introduce sau modifica informaţiile existente). Utilizatorii pasivi sunt persoanele responsabile din cadrul ministerelor şi instituţiilor publice implicate.

Fiecare dintre aceste persoane deţine un cont de utilizator şi o parolă de acces. 
Măsurile Naţionale de Execuţie se transmit, în format electronic, de către utilizatorii pasivi, utilizatorilor activi din cadrul Departamentului pentru afaceri europene. 

Comunicarea trebuie să conţină următoarele documente: 

- Monitorul Oficial al României în care a/au fost publicat/publicate actul/actele normativ/normative de transpunere (fişier PDF); 

- tabelul de concordanţă între directivă şi actul/actele de transpunere, în limba română (fişier Word). 

Comunicările efectuate de instituţii trebuie însoţite de menţiunea „transpunere totală” sau, după caz, „transpunere parţială”. În cazul transpunerii parţiale, se va indica termenul estimat pentru transpunerea totală (care trebuie să fie anterior termenului de transpunere specificat de directivă). 

c. Precizări tehnice privind Măsurile Naţionale de Execuţie 

▪ Pentru a fi validate, actele de transpunere trebuie publicate integral în Monitorul Oficial, singura publicaţie oficială pentru actele normative din România.
▪ În cazul în care o directivă este transpusă prin două sau mai multe acte normative, acestea se trec separat în tabelul de concordanţă
 (se introduce conţinutul tuturor articolelor corespunzătoare articolului din directivă, precum şi actul normativ intern din care fac parte). 
▪ În cazul în care o directivă este transpusă printr-un act normativ modificat şi/sau completat ulterior, în tabelul de concordanţă se va înscrie actul consolidat. În această situaţie, coloana conţinând numărul articolului relevant din actul naţional va cuprinde articolele din actul de bază, indicându-se în paranteză, dacă e cazul, articolele care le modifică şi/sau completează din actele normative ulterioare. 
▪ În cazul în care mai multe directive sunt transpuse prin unul sau mai multe acte normative, tabelul de concordanţă va fi elaborat pentru fiecare directivă în parte, din actul intern urmând a se insera doar articolele relevante pentru directiva în cauză. 
▪ În cazul în care o directivă a fost modificată, iar actul naţional a transpus forma consolidată a acesteia, în tabelul de concordanţă se va înscrie textul consolidat al directivei. Comunicarea va fi făcută pentru directiva de bază, cu menţiunea că aceasta a fost modificată, iar în tabelul de concordanţă se va introduce atât titlul directivei de bază, cât şi al celei de modificare.
▪ Pentru directivele abrogate nu se transmit MNE.
▪ În cazul actelor normative având anexe tehnice, reprezentând traducerea în limba română a anexelor directivei, întocmirea tabelului de concordanţă nu mai este necesară. În situaţia în care anexele actului normativ naţional cuprind şi dispoziţii care nu transpun prevederile directivei, se va întocmi un tabel de concordanţă care va conţine, în coloana aferentă directivei, numai  titlurile capitolelor sau părţilor din aceasta, iar în coloana aferentă actului naţional, titlurile corespunzătoare (fără a se introduce textul acestora). 

d. Procedura de lucru pentru asumarea, transmiterea şi introducerea documentelor de notificare
În calitate de coordonator al procedurii de notificare, Departamentul pentru afaceri europene  are următoarele atribuţii şi competenţe: 
▪ actualizarea lunară a listei tabelare a directivelor comunitare care au fost publicate în Jurnalul Oficial al Uniunii Europene şi care au intrat în vigoare; 

▪ transmiterea listei tuturor instituţiilor cu atribuţii în domeniul transpunerii, în scopul identificării în timp util a responsabilului cu transpunerea, precum şi al iniţierii proiectelor de acte normative necesare; 

▪ elaborarea listei de propuneri privind responsabilii naţionali, în cazul în care, după desfăşurarea procedurii de asumare, nu au fost identificate instituţiile responsabile pentru transpunerea anumitor directive; 

▪ primirea documentelor transmise de instituţiile competente şi verificarea acestora atât din punct de vedere al formei, cât şi al fondului;  

▪ redactarea şi comunicarea instituţiilor în cauză, a observaţiilor proprii referitoare la existenţa unor probleme (inexactităţi, neconcordanţe) legate de transpunerea unei directive, în scopul adoptării de către acestea a măsurilor de remediere;
▪ introducerea documentelor în SEN, fie sub formă de transpuneri totale, fie sub formă de transpuneri parţiale, în vederea validării acestora de către managerul central; 
▪ monitorizarea stadiului îndeplinirii obligaţiilor asumate de instituţiile responsabile şi prezentarea lunară, în cadrul şedinţei de Guvern, a situaţiei privind notificarea transpunerii directivelor comunitare. 

Această situaţie cuprinde informaţii referitoare la:
-  numărul directivelor din responsabilitatea fiecărei instituţii pentru care nu au fost transmise documentele necesare în vederea notificării (restanţele); 


-  numărul directivelor din responsabilitatea fiecărei instituţii pentru care au fost transmise documentele necesare în vederea transpunerii parţiale a directivelor comunitare; 

- lista directivelor pentru care nici o instituţie nu şi-a asumat responsabilitatea, însoţită de propunerile DAE; 


- propuneri privind soluţiile identificate în vederea accelerării procesului de recuperare a restanţelor înregistrate. 

Instituţiile cu responsabilităţi în procedura de notificare au obligaţia de a transmite Departamentului pentru afaceri europene: 
▪ în 2 săptămâni de la data primirii listei directivelor comunitare, răspunsul privind directivele asumate şi termenul pentru notificarea documentelor aferente fiecărei directive; atunci când este cazul, se vor face menţiuni referitoare la eventuale probleme întâmpinate. Pentru directivele al căror termen de transpunere expiră peste cel puţin un an de la data transmiterii listei, instituţiile responsabile vor avea numai obligaţia asumării responsabilităţii transpunerii acestora, nu şi a comunicării termenului pentru notificare – sub rezerva comunicării acestuia într-un interval de timp rezonabil (dar cu cel puţin 6 luni înainte de expirarea termenului de notificare); 

▪ documentele necesare notificării directivelor asumate, cu respectarea termenului stabilit; 

▪ punctul de vedere referitor la propunerile elaborate de DAE cu privire la directivele pentru care nu au fost identificate instituţiile responsabile; 

▪ răspunsul la observaţiile formulate de DAE referitoare la transpunerea directivelor asumate; 

▪ informaţii suplimentare privind directivele asumate, ca urmare a prezentării în şedinţa de Guvern a stadiului procedurii de notificare (stadiul actelor normative care asigură transpunerea directivelor; motivele întârzierii înregistrate; noul termen asumat).
e. Nerespectarea obligaţiei de notificare
În cazul primirii din partea Comisiei Europene a unei scrisori privind solicitarea de clarificări referitoare la transpunerea uneia/mai multor directive sau a unei scrisori de avertizare pentru neîndeplinirea obligaţiei de notificare a unor directive, România are obligaţia de a transmite un răspuns, în termenul general de 2 luni.  
Responsabilitatea elaborării răspunsului final aparţine Departamentului pentru afaceri europene, în calitate de coordonator al procesului de notificare.
În acest sens, Departamentului îi revin următoarele obligaţii: 

▪ transmiterea tuturor documentelor în cauză (primite prin intermediul Reprezentanţei permanente a României pe lângă UE) instituţiilor în responsabilitatea cărora se află directivele vizate de scrisoarea Comisiei Europene, pentru exprimarea punctului de vedere faţă de aspectele menţionate în scrisoarea Comisiei; 

▪ examinarea şi analizarea punctului de vedere transmis de instituţia responsabilă şi formularea propunerilor corespunzătoare de răspuns;  

▪ elaborarea răspunsului final care urmează a fi transmis Comisiei. Dacă scrisoarea Comisiei vizează directive aflate în responsabilitatea mai multor instituţii, răspunsul final reuneşte punctele de vedere exprimate de toate instituţiile vizate; 
▪ transmiterea către toate instituţiile responsabile a răspunsului final, în vederea obţinerii acceptului acestora;
▪ transmiterea scrisorii de răspuns Reprezentanţei permanente a României pe lângă UE; 

▪ actualizarea programului legislativ prioritar, pe baza criteriului îndeplinirii obligaţiei de notificare, pe care îl supune aprobării Guvernului. 

Obligaţiile instituţiilor responsabile constau în:
▪ transmiterea la Departamentul pentru afaceri europene a punctului de vedere asupra aspectelor semnalate în scrisoarea Comisiei Europene; 

▪ adoptarea măsurilor necesare pentru soluţionarea problemelor identificate în urma analizei aspectelor semnalate în scrisoarea Comisiei Europene;
▪ exprimarea acordului asupra formei finale a răspunsului elaborat de DAE;
▪ transmiterea la Departamentul pentru afaceri europene a informaţiilor necesare actualizării permanente a programului legislativ prioritar pentru îndeplinirea obligaţiei de notificare.  

3. SOLVIT

De la data aderării la Uniunea Europeană, a devenit funcţional Centrul SOLVIT din România, structură a Departamentului pentru afaceri europene (Serviciul SOLVIT şi contencios comunitar).

Atribuţii şi competenţe:

▪ asigurarea unei colaborări eficiente cu centrele naţionale SOLVIT din statele membre ale Spaţiului Economic European şi cu Serviciul SOLVIT al Comisiei Europene, precum şi cu reţeaua punctelor de contact de la nivelul administraţiei publice centrale;

▪ soluţionarea cauzelor care i-au fost sesizate;

▪ promovarea eficientă a sistemului în rândul cetăţenilor şi a mediului de afaceri, în vederea reducerii numărului de cazuri nesoluţionate. 
Principalele domenii de intervenţie ale SOLVIT: recunoaşterea calificărilor profesionale şi a diplomelor; accesul la educaţie; dreptul la rezidenţă;  dreptul de vot;  dreptul de a desfăşura o activitate independentă; securitatea socială; drepturile angajaţilor;  permisele de conducere;  înregistrarea vehiculelor; libera circulaţie a serviciilor şi capitalurilor; accesul produselor pe piaţă; impozite şi recuperări de TVA;  achiziţii publice.

Principalele grupuri-ţintă ale programului SOLVIT
▪ firme (în special IMM-uri) care desfăşoară activităţi economice ce au legătură cu alte state UE/SEE;
▪ cetăţeni cu drept de muncă în alte state UE/SEE sau care desfăşoară activităţi independente;
▪ tinerii (studenţi, masteranzi, doctoranzi) care doresc să-şi continue studiile într-o ţară membră UE/SEE;
▪ persoanele care au dobândit drepturi de asigurări sociale în urma desfăşurării activităţii într-un stat membru UE/SEE şi persoanele care beneficiază de servicii medicale într-un stat membru UE/SEE;
▪ mass-media.
Modul de lucru. Dacă un cetăţean/firmă dintr-un stat membru întâmpină probleme - în unul din domeniile menţionate - pe teritoriul altui stat membru şi nu a fost iniţiată o acţiune în justiţie în cazul respectiv, acesta/aceasta poate adresa o solicitare on-line sau prin poştă Centrului SOLVIT din ţara de origine, care va analiza temeinicia cazului şi va contacta Centrul SOLVIT din statul în care a apărut problema. În termen de 7 zile, acesta din urmă confirmă Centrului SOLVIT din ţara de origine acceptarea sau respingerea dosarului respectiv. 
În cazul acceptării, sunt contactate autorităţile publice naţionale pentru negocierea unei soluţii. Soluţia negociată este transmisă Centrului SOLVIT din ţara de origine care, la rândul său, informează solicitantul. Cazul este introdus în baza de date SOLVIT.
În cazul refuzului de preluare a cazului, solicitantului i se comunică motivul refuzului. Acesta are posibilitatea folosirii acţiunii în justiţie. 



4. Reprezentarea României în procedurile din cadrul Curţii de Justiţie a UE, a Tribunalului de primă instanţă şi a altor instituţii comunitare
Departamentul pentru afaceri europene, prin agentul guvernamental care îşi desfăşoară activitatea în cadrul său, reprezintă România în faţa Curţii de Justiţie a UE, a Tribunalului de primă instanţă şi a celorlalte instituţii comunitare.
Serviciul SOLVIT şi contencios comunitar, aflat în subordinea directă a agentului guvernamental, pregăteşte reprezentarea României în procedurile mai sus menţionate, conform metodologiei adoptate de Guvern.

Obiective principale ale Departamentului:

▪ prevenirea condamnărilor României de către instanţele comunitare;

▪ monitorizarea solicitărilor de informaţii/explicaţii ale Comisiei Europene cu privire la legislaţia naţională;

▪ promovarea particularităţilor legislaţiei comunitare.
III. INFORMAŢII PRIVIND MODUL DE ACŢIUNE AL UNIUNII EUROPENE
1. Comunicarea Comisiei către o Europă a rezultatelor – aplicarea legislaţiei comunitare   (Bruxelles, 5.9.2007 COM(2007) 502 final) 

Aplicarea oportună şi corectă a legislaţiei comunitare este esenţială în vederea menţinerii unor baze solide ale Uniunii Europene şi a asigurării obţinerii impactului scontat al politicilor europene, care să acţioneze în favoarea cetăţenilor. Instituţiile europene şi statele membre au un interes comun în menţinerea acestor baze solide şi trebuie să exprime un angajament mai puternic în favoarea acordării unei priorităţi înalte aplicării corecte a legislaţiei. 

Comunicarea prezintă acţiunile avute în vedere de către Comisie pentru îmbunătăţirea modului de aplicare a legislaţiei comunitare, precum şi contribuţiile  statelor membre, ale Parlamentului European şi ale Consiliului, pe această temă.

Capitolul III “Domenii de îmbunătăţit” conţine principalele patru domenii în care se consideră că pot fi aduse îmbunătăţiri:

▪ prevenirea: acordarea unei atenţii sporite procesului de punere în aplicare a legislaţiei, pe parcursul întregului ciclu de elaborare a politicilor;

▪ reacţia eficientă şi eficace: realizarea unui schimb de informaţii mai eficient şi soluţionarea optimă a problemelor;


▪ îmbunătăţirea metodelor de lucru: stabilirea priorităţilor şi accelerarea soluţionării cazurilor de încălcare a dreptului comunitar;

▪ intensificarea dialogului şi a transparenţei între instituţiile europene şi îmbunătăţirea modalităţilor de informare a publicului larg.


2. Informaţii privind aplicarea dreptului comunitar şi controlul aplicării dreptului comunitar pot fi obţinute pe site-ul UE, la următoarea adresă:

http://europa.eu/documentation/legislation/index_fr.htm
� http://eur-lex.europa.eu/en/droit_communautaire/droit_communautaire.htm


�Tratatul privind funcţionarea Uniunii Europene. Partea a VI-a: Dispoziţii instituţionale şi financiare. Titlul I. Dispoziţii instituţionale. Capitolul 2. Actele juridice ale Uniunii, procedurile de adoptare şi alte dispoziţii, Secţiunea 1, Actele juridice ale Uniunii.


http://eurlex.europa.eu/LexUriServ/LexUriServ.do?uri=OJ:C:2010:083:0047:0200:RO:PDF





� “Articolul 258


(ex-articolul 226 TCE)


În cazul în care Comisia consideră că un stat membru a încălcat oricare din obligaţiile care îi revin în temeiul tratatelor, aceasta emite un aviz motivate cu privire la acest aspect, după ce a oferit statului în cauză posibilitatea de a-şi prezenta observaţiile.





În cazul în care statul în cauză nu se conformează acestui aviz în termenul stabilit de Comisie, aceasta poate sesiza Curtea de justiţie a Uniunii Europene.”





� “Tabelele de concordanţă reprezintă o sursă importantă de informaţii, acestea prezentând modul în care directivele comunitare sunt aplicate în statele membre. Aceste tabele fac parte din procesele legislative existente în cadrul multor state membre şi furnizează informaţii valoroase, implicând costuri şi o povară administrativă minime. Acestea facilitează transparenţa şi accesibilitatea, precum şi o mai bună înţelegere şi aplicare a legislaţiei şi interpretare de către instanţele judecătoreşti.” (Comunicarea Comisiei către o Europă a rezultatelor – aplicarea legislaţiei comunitare   (Bruxelles, 5.9.2007 COM(2007) 502 final)


� SOLVIT este un program european de cooperare administrativă, destinat rezolvării rapide (10 săptămâni) şi gratuite, a problemelor legate de aplicarea necorespunzătoare a dreptului comunitar privind piaţa internă. La nivelul fiecărui stat membru UE, Norvegia, Islanda şi Liechtenstein, există câte un Centru SOLVIT.


� http://ec.europa.eu/community_law/eulaw/pdf/com_2007_502_ro.pdf

